Document ID: 31987D0431

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 28ης Ιουλίου 1987
που αφορά τον πίνακα των εγκαταστάσεων του Βασιλείου της Σουαζιλάνδης που εγκρίνονται για την εισαγωγή νωπού κρέατος στην Κοινότητα
(87/431/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 72/462/ΕΟΚ του Συμβουλίου της 12ης Δεκεμβρίου 1972 περί των υγειονομικών προβλημάτων και των υγειονομικών μέτρων κατά τις εισαγωγές ζώων του βοείου και χοιρείου είδους και νωπών κρεάτων προελεύσεως τρίτων χωρών (1), όπως τροποποιήθηκε τελευταία από την οδηγία 87/64/ΕΟΚ (2), και ιδίως το άρθρο 4 παράγραφος 1 και το άρθρο 18 παράγραφος 1,
Εκτιμώντας:
ότι, για να τους δοθεί η άδεια εξαγωγής νωπών κρεάτων προς την Κοινότητα, οι εγκαταστάσεις που βρίσκονται σε τρίτες χώρες πρέπει να πληρούν τους γενικούς και ειδικούς όρους που καθορίζει η οδηγία 72/462/ΕΟΚ·
ότι η Σουαζιλάνδη πρότεινε, σύμφωνα με το άρθρο 4 παράγραφος 3 της οδηγίας 72/462/ΕΟΚ, μια εγκατάσταση στην οποία επιτρέπεται να εξάγει στην Ευρωπαϊκή Κοινότητα·
ότι η εν λόγω εγκατάσταση απετέλεσε αντικείμενο κοινοτικής επιθεώρησης κατ' εφαρμογή του άρθρου 5 της οδηγίας 72/462/ΕΟΚ και του άρθρου 2 παράγραφος 1 της απόφασης 86/474/ΕΟΚ της Επιτροπής της 11ης Σεπτεμβρίου 1986 σχετικά με την άσκηση των ελέγχων που διενεργούνται επιτόπου στα πλαίσια του καθεστώτος που εφαρμόζεται στις εισαγωγές βοοειδών και χοιροειδών καθώς και νωπών κρεάτων προέλευσης τρίτων χωρών (3), ότι παρείχε ικανοποιητικές εγγυήσεις υγειονομικού χαρακτήρα·
ότι, εντούτοις, η κοινοτική έγκριση απεσύρθη από την εν λόγω εγκατάσταση με την απόφαση της Επιτροπής της 3ης Ιουνίου 1987 (4), στη συνέχεια της επιθεώρησης που πραγματοποιήθηκε κατά τον Απρίλιο 1987·
ότι οι αρμόδιες αρχές της Σουαζιλάνδης επανόρθωσαν τις ατέλειες που είχαν διαπιστωθεί κατά την προηγούμενη επιθεώρηση και παρείχαν εγγυήσεις οι οποίες θεωρήθηκαν ικανοποιητικές· ότι, συνεπώς, μπορεί να χορηγηθεί νέα έγκριση στην εν λόγω εγκατάσταση μέχρι τις 31 Δεκεμβρίου 1987 δυνάμει του άρθρου 4 παράγραφος 1 της οδηγίας 72/462/ΕΟΚ για την εισαγωγή νωπών κρεάτων στην Κοινότητα, ενώ εξυπακούεται ότι θα διενεργηθεί κοινοτικός έλεγχος στη Σουαζιλάνδη κατά το δεύτερο εξάμηνο του 1987·
ότι πρέπει να υπενθυμιστεί ότι οι εισαγωγές νωπού κρέατος υπόκεινται και σε άλλες κοινοτικές κτηνιατρικές ρυθμίσεις, ιδίως στον τομέα του υγειονομικού ελέγχου, στις οποίες συμπεριλαμβάνονται και οι ειδικές διατάξεις προς όφελος της Δανίας, της Ιρλανδίας και του Ηνωμένου Βασιλείου·
ότι οι όροι εισαγωγής των νωπών κρεάτων τα οποία προέρχονται από την εγκατάσταση που αναφέρεται στο παράρτημα εξακολουθούν να υπόκεινται στις διατάξεις που έχουν θεσπισθεί από άλλες αρχές καθώς και στις γενικές διατάξεις της συνθήκης· ότι, ειδικότερα, η εισαγωγή από τρίτες χώρες και η αποστολή προς άλλα κράτη μέλη ορισμένων κατηγοριών κρεάτων, όπως είναι τα κρέατα που περιέχουν κατάλοιπα ορισμένων ουσιών, υπόκεινται σε εναρμονισμένη κοινοτική νομοθεσία η οποία δεν έχει αρχίσει ακόμα να ισχύει πλήρως·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Η εγκατάσταση της Σουαζιλάνδης που αναγράφεται στο παράρτημα εγκρίνεται για την εισαγωγή νωπού κρέατος στην Κοινότητα σύμφωνα με το παράρτημα αυτό.
2. Οι εισαγωγές που προέρχονται από την εγκατάσταση αυτή εξακολουθούν να υπόκεινται στις κοινοτικές διατάξεις που θεσπίστηκαν στον κτηνιατρικό τομέα, ειδικά όσον αφορά τον υγειονομικό έλεγχο.
Άρθρο 2
Τα κράτη μέλη απαγορεύουν την εισαγωγή νωπού κρέατος που προέρχεται από άλλες εγκαταστάσεις και όχι από αυτήν που αναγράφεται στο παράρτημα.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 28 Ιουλίου 1987.

Labels: 0
3
18